9 af de 11 nordjyske kommuner har ansøgt om støtte fra indenrigsministerens pulje til vanskeligt stillede kommuner. 8 af dem fik penge. Mariagerfjord Kommune gjorde ikke. - Vi har fået hidtil og nu får vi lige pludselig ikke. Det kan jeg ikke forstå, for jeg kan ikke se at vores vilkår har ændret sig, siger borgmester Hans Chr. Maarup (Soc.dem.) til TV2/NORD. Kommunens embedsmænd har forgæves søgt efter en begrundelse i indenrigsministeret - uden held. - Vi kan ingenting få at vide, siger Hans Chr. Maarup. Indenrigsministeren vil heller forklare sig fordelingen til TV2/NORD. Nu kan han dog blive tvunget til at sige det, for socialdemokraternes folketingsmedlem Rasmus Prehn har bedt Lars Løkke Rasmussen forklare sig i folketingssalen. For borgerne i Mariagerfjord Kommune kan de manglende penge mærkes helt konkret. I stedet for en skattestigning på 0,4 procent - så bliver skattestigningen på 0,6 procent. - Vi har ikke andre muligheder, hvis ikke vores borgere skal have væsentligt dårligere service end andre danskere. Vi ligger i forvejen langt under landsgennemsnittet med vores serviceniveau, siger Hans Chr. Maarup.

Opsummering:
Borgmester H.C. Maarup i Mariagerfjord Kommune kan ikke få at vide, hvilke kriterier der er brugt til at fordele puljen af penge til vanskeligt stillede kommuner. Så nu har han skrevet til indenrigsministeren.